Љубавна и снажна историјска прича смештена је у период од августа 1913. (након победе Србије у балканским ратовима кад је повратила део територије) до краја 1915. године (аустроугарске окупације Београда и Србије). Никола Станимировић, млади српски официр, главни јунак приче, враћа се ратишта у родну кућу. Свадба му је, традиционално већ заказана, али заплет приче почиње кад Софија, ћерка аустроугарског посланика Ота Баумана, баци око на њега. Недопустиво за то време, кокетна млада дама, не крије своја осећања. Расплет њихове љубавне драме одвија се у реалном историјском периоду пред Велики рат уз мноштво драматичних догађаја, шпијунских интрига, дипломатских надмудривања, политичких сплетки и превара...